Maailman parhaat Dota 2 -joukkueet ottavat jälleen toisistaan mittaa vuosittain järjestettävässä The International -turnauksessa.

Järjestyksessään yhdeksäs turnaus pelataan tänä vuonna Kiinan Shanghaissa hulppeassa Mercedes-Benz Arenassa, joka täyttyy tuhansista intohimoisista peliharrastajista.

Yhdeksän vuotta sitten saksalaisessa Gamescom-tapahtumassa nähtiin historiallinen turnaus, kun vielä beta-vaiheessa olevassa Dota 2 -pelissä kilpailtiin ennennäkemättömän suuresta palkintopotista. Ensimmäiselle sijalle yltäneelle joukkueelle maksettiin voitosta huimaavat miljoona dollaria. Tuolloin useimpien e-urheiluturnausten palkintopotit liikkuivat korkeintaan sadoissa tuhansissa, joten jättipalkinto oli selvästi poikkeava pelinavaus Valve-peliyhtiöltä, jonka kynästä Dota 2 oli syntynyt.

Saksassa pelatussa turnauksessa 16 joukkuetta ympäri maailman väänsi kättä taistelukentällä neljän päivän ajan. Lopulta voittajaksi selviytyi ukrainalainen Natus Vincere.

Kahdeksan turnausta, ei ensimmäistäkään tuplavoittajaa

Alkuperäinen, ensimmäisen The Internationalin voittanut Natus Vinceren kokoonpano on sittemmin hajonnut. Ainoana paluun tekevänä pelaajana nähdään nykyisin Team Secretin kapteenina pelaava Clement "Puppey" Ivanov.

Ivanovin lisäksi 13 muuta pelaajaa kilpailee ollakseen ensimmäisiä turnauksen historiassa, jotka ovat voittaneet sen uransa aikana kahdesti. Toistaiseksi siihen ei ole kyennyt yksikään pelaaja tai organisaatio.

Aiemmista vuosista poiketen tämän vuoden turnaus pelataan ensimmäistä kertaa Aasiassa. Shanghain Mercedes-Benz Arenan oletetaan olevan loppuunmyyty jo ennen tapahtuman alkua.

Jättiturnauksen palkintopotti on kasvanut vuosi vuodelta suuremmaksi. Joukkorahoitukseen perustuvassa mallissa peliyhtiö Valve aloittaa 1,6 miljoonan dollarin pohjakassalla, minkä jälkeen pelin sisäisten digitaalisten hyödykkeiden, kuten asujen ja pelikirjojen, myynnillä kasvatetaan palkintopotti kymmeniin miljooniin. Jokaisesta tehdystä ostosta 25 prosenttia myyntihinnasta siirtyy lyhentämättömänä palkintopottiin, joka on noussut jo yli 33 miljoonaan dollariin (siirryt toiseen palveluun). Ensimmäiselle sijalle sijoittuva joukkue palkitaan 45,5 prosentin osuudella kokonaispalkintopotista, joten viiden hengen joukkueen pelaajista jokainen saavuttaa monimiljonäärin statuksen.

Suomalaiset jahtaavat hattutemppua

Viimeisen kahden vuoden aikana suomalaisyleisöä on hymyilyttänyt turnauksen lopuksi, kun ensin vuonna 2017 Lasse "MATUMBAMAN" Urpalaisen tähdittämä Team Liquid otti voiton kiinalaisesta Newbeesta ja 2018 kahdella suomalaisella vahvistettu OG kaatoi finaalissa kiinalaisen PSG.LGD:n luvuin 3-2.

"Silencer on kiinni. OG, meneekö voittoon? OG menee voittoon! Mikään ei pelasta LGD:tä, tämä homma on paketissa! OG voittaa Internationalin!"



Lisää tätä herkkua kenties myös tänä vuonna? #yledota #esportsfi pic.twitter.com/povpRhO6fC — Yle E-urheilu (@yle_eurheilu) 9. elokuuta 2019

Molemmat voitot noteerattiin Suomessa ja jälkimmäisen myötä jopa tehtiin historiaa, kun OG:ssa pelaavat Topias "Topson" Taavitsainen sekä Jesse "JerAx" Vainikka kutsuttiin ensimmäisinä kilpapelaamisen ammattilaisina Linnan juhliin. Nähtäväksi jää, pystyvätkö suomalaispelaajat saavuttamaan tänä vuonna eräänlaisen hattutempun kolmella peräkkäisellä voitolla.

Maailman parhaat tukkanuottasilla

Vaikka turnauksen taso hivelee katonrajaa ja ennakkosuosikkien listaa on vaikea määritellä, kaksi joukkuetta nostaa päätään hieman muita korkeammalle: eurooppalainen Team Secret ja kiinalainen Vici Gaming. Molemmat joukkueet ovat voittaneet viimeisen vuoden aikana kaksi viidestä major-tason turnauksesta, joissa huippunimet kilpailevat keskenään.

Kotiyleisönsä edessä pelaava Vici Gaming on kasvanut lupaavasta haastajasta lajin parhaimmistoon kokeneen valmentajansa Bai "rOtK" Fanin ansiosta. Fanin osaaminen näkyy joukkueessa etenkin sankarivalintoja ja strategioita tehtäessä.

Team Secretissä taas sekoittuu laaja kokemus sekä nuori into. Kapteenina toimiva Clement "Puppey" Ivanov kuului ensimmäisen International -turnauksen voittaneeseen joukkueeseen vuonna 2011, jolloin häntä pidettiin yhtenä maailman parhaista draftaajista sekä support-roolia pelaavista henkilöistä. Joukkueen kantavaa carry-roolia pelaava Michał "Nisha" Jankowski taas edustaa nuorta sukupolvea, joka suorastaan ahmii neuvot ja vinkit kokeneelta kapteeniltaan.

Lopputuloksena nähdään yksi pelottavimmista joukkueista koskaan Dota 2:n historiassa.

Clement "Puppey" Ivanovin (keskellä) johtama Team Secret lukeutuu turnauksen ennakkosuosikkeihin. Valve

Kiinalaista kotiyleisöä hullaannuttamassa on myös PSG.LGD, joka sijoittui toiselle sijalle viime vuoden turnauksessa. Vaikka joukkueen saavutukset ovat jääneet odotettua vaisummiksi viime turnauksissa, kiinalaiset joukkueet ovat tunnettuja tiukasta harjoittelukuristaan, jonka myötä voimme odottaa kivenkovia suorituksia kyseiseltä joukkueelta.

Dota 2 Pro Circuit -turnauskiertueen sarjataulukon toista sijaa pitävä venäläisjoukkue Virtus.pro on myös vahvalla pohjalla. Joukkue voitti yhden viidestä Major-tason turnauksesta, mutta silti kipusi toiselle sijalle heti Team Secretin jälkeen.

Huomionarvoisia joukkueita ovat myös vuoden 2015 voittaja ja nykyään "ikuisen kolmosen" maineessa oleva Evil Geniuses, joka tunnetaan tasoltaan hämmentävän vaihtelevasta mutta vahvasta suorittamisesta, sekä vuoden 2017 voittaja Team Liquid, joka uudisti kokoonpanoaan ennätysmäisen 892 päivän jälkeen vaihtamalla mid-roolia pelaavan Urpalaisen käytännössä päittäin Chaos Esports Clubissa pelanneen romanialaisen Aliwi "w33" Omarin kanssa.

Maailmanmestarin kasvukivut

Suomalaisyleisön katseet ovat selvästi kiinni viime vuoden mestarissa OG:ssa, jonka riveissä pelaa kaksi suomalaispelaajaa: mid-roolia pelaava Topias "Topson" Taavitsainen sekä support-pelaaja Jesse "JerAx" Vainikka.

Erityisesti Taavitsaisen astuminen varjoista suoraan viime vuoden The International -turnaukseen nostatti ennakkoluuloja, jotka mies todisti vääriksi pelikentällä. Taavitsaisen omalaatuinen ja vahva pelityyli pakotti vastustajat keskittymään yhden miehen pidättelyyn, mikä antoi joukkueelle tilaa tehdä tarpeelliset toimenpiteet otteluiden ja lopulta koko turnauksen voiton varmistamiseksi.

Tämä vuosi on kuitenkin ollut OG:lle erilainen. Joukkueen carry-roolia pelannut Anathan "ana" Pham päätti heti mestaruuden jälkeen lähteä määrittelemättömän mittaiselle lomalle. Lisäksi maailmanmestarien selkään piirretty tähtäin johti joukkueen yllättävän ja omalaatuisen pelityylin opiskeluun muiden kilpailijoiden toimesta.

OG ei onnistunut suoriutumaan mestarin tavoin eikä uuden pelaajan värvääminen tahtonut onnistua, sillä Phamin pelityyli sopi täydellisesti muun joukkueen tarpeisiin. Pitkän kipuilun päätteeksi onni kuitenkin potkaisi joukkuetta Phamin ilmoittaessa olevansa valmis taas kilpailemaan OG:n väreissä. Vaikka suuria voittoja ei viime TI:n jälkeen olekaan tullut, peli on jo huomattavasti vakuuttavamman näköistä joukkueelta, joka on valmis tekemään paljon työtä mahdollisen kaksoismestaruuden eteen.

Urpalaisen uusi alku

Vuoden 2017 voittaja Lasse "Matumbaman" Urpalainen on sen sijaan joutunut onnettoman myllerryksen kohteeksi.

Äkillisen kokoonpanomuutoksen myötä Team Liquid päätti erota Urpalaisen kanssa pitkän yhteisen taipaleen päätteeksi, jättäen hänet tukalaan tilanteeseen: The International -turnaus oli tulossa vauhdilla ja Urpalainen joutuisi etsimään itselleen uuden joukkueen, jotta osallistuminen vuoden suurimpaan turnaukseen voisi vielä tapahtua avoimien karsintapelien kautta. Ilmeinen valinta oli liittyä Chaos Esports Clubiin, josta hänen korvaajansa oli jo värvätty Liquidin riveihin, eikä aikaakaan mennyt kun julkistus uudesta tiimistä levisi internetissä kulovalkean tavoin.

Team Liquid irtisanoi Lasse Urpalaisen (vasemmalla) kesäkuussa. AOP

Uusi joukkue koostuu useammasta kovatasoisesta pelaajasta, jotka ovat jääneet yleisimpien menestyjien ulkopuolelle syystä tai toisesta. Vuoden suurimman turnauksen lähestyessä jokainen pelaaja on kuitenkin valmis näkemään suuren määrän vaivaa saavuttaakseen paikan Shanghain areenalla, jolla voittavien nimet kaiverretaan kultaisen Aegis-kilven kääntöpuolelle.

Kesäkuussa pelatuissa avoimissa karsintapeleissä Chaos Esports Clubia onnisti, sillä miltei jokainen eurooppalainen huippujoukkue oli jo kutsuttu itse turnaukseen jättäen heidät ennakkosuosikiksi viimeisen paikan lunastamiseen. Karsintojen lohkovaiheen ottelut tuottivat selvästi ongelmia tuoreelle kokoonpanolle ja putoaminen lohkovaiheessa oli lähellä, mutta loppua kohden yhteinen sävel löytyi ja pudotuspelien puolella vastustajat kaatuivat yksi kerrallaan selvillä voittoluvuilla.

Lue myös:

Yllätyspotkut Team Liquidista olivat Lasse "Matumbaman" Urpalaiselle järkytys – jahtaa nyt The International-voittoa uuden joukkueensa kanssa

Chaos Esports Club on käytännössä muiden joukkueiden hylkäämistä tähtipelaajista koostuva joukkue vahvistettuna vuoden 2017 maailmanmestarilla Lasse Urpalaisella. Joukkueen nimi on varmasti useiden asiantuntijoiden huulilla mahdollisena mustana hevosena.

Chaos voi pelata turnauksen läpi nurkkaan ahdistetun eläimen itsevarmuudella ja strategioilla, joita kukaan ei ole ehtinyt vielä selvittää joukkueen yhteisen pelihistorian lyhyyden vuoksi. Selkeänä altavastaajana Chaos Esports Clubin tulisi yksinkertaisesti kylvää sekasortoa ja epäluuloa järjestelmällisemmin pelaaviin joukkueisiin horjuttaakseen niiden turvallista peruspeliä.

Titaanien taistoa kahden viikon ajan

Dota 2:ssa maailmankärjet lyövät säännöllisesti yhteen: suuria turnauksia järjestetään kuukausittain ja miltei jokainen joukkue ottaa osaa useampaan näistä.

The International on kuitenkin kiertuekalenterin todellinen tähti. Tässä turnauksessa jokainen pelaaja on valmis antamaan kaikkensa saadakseen maistaa mestaruutta ja useat joukkueet piilottelevat taktiikoita jopa kokonaisen vuoden verran saadakseen yliotteen tutuista kilpailijoistaan.

Turnaus alkoi tänään lohkovaiheella, jossa joukkueet kilpailevat kahdessa jaetussa ryhmässä. Lohkovaiheen tulosten perusteella määritetään 20. elokuuta alkavan päätapahtuman lähtöasetelmat, eikä tilaa laiskotteluun ole. Molempien lohkojen heikoin putoaa turnauksesta jo ennen pudotuspelejä.

Päätapahtuman pudotuspelit pelataan double elimination -formaatilla, jossa lohkovaiheessa paremmin suoriutuneet joukkueet aloittavat ylemmästä pudotuspelikaaviosta heikommin pärjänneiden tyytyessä alempaan kaavioon. Tappio alemmassa kaaviossa tarkoittaa turnauksesta putoamista, joten panokset ovat kovat heti päätapahtuman alussa.

Yle näyttää The Internationalin pudotuspelit suorina lähetyksinä Yle Areenassa ja Yle e-urheilun Twitch-kanavalla (siirryt toiseen palveluun) 20. elokuuta alkaen. Turnaus huipentuu sunnuntaina 25. elokuuta aamuyhdeksältä Suomen aikaa pelattavaan loppuotteluun.

Lähetyksiä selostavat Arttu Hämäläinen, Benjamin Läärä, Markus Saarikangas ja Erno Sjöblom. Asiantuntijoina lähetyksissä toimvat Rikumikko Kangasmäki sekä ruotsalaisen The Final Tribe -joukkueen valmentaja Niklas Koskinen.

Thomas Tontchev

Kirjoittaja on Yleisradion The International -lähetysten studioisäntä ja e-urheiluun keskittyvä freelancetoimittaja.

Lue myös:

Yllätyspotkut Team Liquidista olivat Lasse "Matumbaman" Urpalaiselle järkytys – jahtaa nyt The International-voittoa uuden joukkueensa kanssa